หุ้นโซลปิดลบ 0.09% วิตกความไม่แน่นอนทางการเมือง
หุ้นโซลปิดลบ 0.09% วิตกความไม่แน่นอนทางการเมือง
4 พ.ย. 2559

ดัชนีคอมโพสิตตลาดหุ้นเกาหลีใต้ปิดลบในวันนี้ เนื่องจากนักลงทุนกังวลสถานการณ์การเมืองทั้งในและต่างประเทศ ขณะที่เงินวอนอ่อนค่าเมื่อเทียบดอลลาร์สหรัฐ
ดัชนีคอมโพสิตตลาดหุ้นเกาหลีใต้ (KOSPI) ลดลง 1.78 จุด หรือ -0.09% ปิดที่ 1,982.02 จุด โดยมีปริมาณการซื้อขายเบาบาง 224 ล้านหุ้น มูลค่า 3.42 ล้านล้านวอน (2.99 พันล้านดอลลาร์) ซึ่งเป็นระดับต่ำสุดในรอบ 1 ปี ขณะที่หุ้นบวกมากกว่าหุ้นลบในสัดส่วน 423 ต่อ 381
ปาร์ค กึน เฮ ประธานาธิบดีเกาหลีใต้ ได้ออกแถลงการณ์ขอโทษต่อกรณีอื้อฉาวที่ได้อนุญาตให้นางชเว ซุล ชิล ซึ่งเป็นคนสนิท ใช้ความสัมพันธ์ส่วนตัวเข้ามาแทรกแซงกิจการภายในประเทศ
การออกแถลงการณ์ครั้งนี้นับเป็นการขอโทษครั้งที่ 2 หลังจากที่เธอได้กล่าวขอโทษต่อสาธารณชนเมื่อสัปดาห์ที่แล้ว